AZ EMBER TRAGÉDIÁJA

DIÁKSZÍNJÁTSZÓK ELŐADÁSAI

A PARADICSOMBAN:

Az előadásban a fő hangsúly a bűnbeesés történetére esik. Mindennek a központjában Lucifer áll, hiszen minden erejével azon van, hogy az első emberpárt megszerezhesse, elcsábíthassa. Nagyon kreatív elgondolású, színes koncepciójú és sokarcú eladás.

A rendező merész elgondolása, hogy koreográfiával próbálja bemutatni a Paradicsom milyenségét. Az előadáson látható a sok erő, a rengeteg befektetett munka és kidolgozottság. A táncosok kézmozdulatokkal játszanak, több személy együttes kézmozdulataival. Minden harmóniában áll, minden tökéletes és a tánc is ezt a harmóniát, tökéletességet szemlélteti. Testnyelvet használnak, a szerep hiteles megformálása és a színpadi tér megfelelő kihasználása érdekében.

A ruházat jelképes értékű: piros-fekete-fehér. A piros szín az erő színe, a kitartásra összpontosít, egyben a szeretet, a szerelem, a szenvedély színe is. Piros a vér, így az élet színe is. A piros ruhás táncosok ezt a kitartást, erőt próbálják mutatni Ádámnak és Évának. A fekete egy rejtélyes szín, melyet a félelemmel, az ismeretlennel szoktak összekötni. A fekete erőt és tekintélyt sugároz, a baj és bánat szimbóluma. Az éjszaka is sötét, fekete, a titokzatos mélység jelképe. Minden élet a sötétségben kezdődik el és ott is ér véget. Fegyelmezett, erőt, méltóságot sugárzó személyt jelképez, aki itt Lucifer. Az, hogy a táncosok egy része is ezt a színt viseli jelzi, hogy a világban mindkettő jelen van.. A fehér a tiszta fényt jelenti, a világosságot, hatalmat, az Istent, a tökéletességet, az ártatlanságot, a felsőbbrendűséget. A fehér az új kezdet szimbóluma, a lelki megmentőé, ami előhozza a reményt és a békességet. A fehér ruha a tisztaságot, a lélek győzelmét jelenti az anyag felett. Itt Ádám és Éva fehér jelmeze, az ő ártatlanságukat, tisztaságukat jelképezi.

A zene, amelyre táncolnak, elég gyors; egy klasszikus, kellemes zene.

Az Úr háttérhangként jelenik meg, így láthatatlanul még hatalmasabbnak tűnik. Ádám és Éva játékán nem érezhető bizonytalanság, tehetségesek és oda teszik magukat. A szöveg kissé eltér a Madách-szövegétől, több szöveg is kimarad, teljesen a tánc és mozgás próbálja átadni a szerep, a szöveg értelmét a nézőknek. De ezek által is érezhető/érthető a mondanivalója a jelenetnek. Például kimaradt *“Amott piroslik a szőlőgerezd (…) Csodás parancs, de úgy látszik, komoly” -* melyet azért hagyhattak ki, mivel csak magyarázatok, melyek nem annyira fontosak.

A PARADICSOMON KÍVÜL (A MÁSODIK):

Ezt a színt a rendező próbálta úgy megrendezni, hogy alapvetően ne térjen el a szövegtől sem, de mégis olyan legyen, hogy a mai, modern generáció érthesse, és számára érdekes legyen. Az elgondolás, a koncepció nagyon modern. Az előadás centrumában azok a vetített a képek állnak, melyek a világ katasztrófáit, szörnyűségeit, rombolásait, pusztulásait mutatják be. A jelenet a férfi- nő, tudás-tudatlanság ellentéteken alapul. A cselekmény az egész színpadon játszódik, teljesen kihasználva a teret. A színpad előtt leterített formákból idő közben a Föld szelleme jelenik meg zöldben. A zöld szín a természet színe, nyugtató hatású, a természettel szorosan kapcsoló harmónia, béke, szeretet és kiegyensúlyozottság színe. Fekete és fehér színű modern ruhák, jelmezek is szerepelnek a jelenetben.

A szín kezdetén egy német szöveg bemondására kerül sor, mely nem része Madách szövegének és melyet valószínűleg kevesebben értenek meg. Ez a megoldás gondolkodásra késztet, kíváncsivá tesz. Miután Ádámnak és Évának távoznia kellett a Paradicsomból, Ádám nagyon sok mindent akart tudni, kíváncsi volt a jövőre, látni szerette volna azt. Ehelyett tudatlanság, értetlenség övezte mindennapjait. Zavaros volt az egész léte, csakúgy, mint ahogy megjelent ez a német szöveg, mely a nézőkben értetlenséget okozott. A német nyelvű szöveg jelentése nagyjából a következő: Üdvözlök mindenkit, itt a Paradicsomban. Ezen a csodálatos helyen. Különösen azt akarom mondani, hogy Ádám és Évá… Hey, Köszönöm. (itt megakadt a mondanivalójával) Különösen azt akarom mondani, hogy Lucifer szerette volna Ádámot és Évát megkapni. A jelenet végi német szöveg pedig a következőt jelenti: Ezután kérjen, de csak írásos értékeket és adja meg a fájlokat. Ön repül a Krain járattal. Kérem ne repüljön! Ezek a német nyelvű vendégszövegek akár egy reptéri hangosbemondóból is elhangozhatnak és ironikusan viszonyulnak a dráma szövegéhez. Lefokozzák, közönségessé teszik a bibliai bűnbeesés történetét, jelzik a Paradicsomból való kiűzetés tényét.

A fentiektől eltekintve a szöveg teljesen megfelel a Madách-szövegének, egyedül következő pár sor maradt ki: *„Látád a hangyát és a méhrajt: (…) Még eljön a vég, s az egész eláll*.” Itt egy példázatot olvashatunk, ami kimarad a jelenetből: a szöveg leírja a dolgos piciny állatok munkáját, cselekedetét, hogy mindig, minden körülmény között küzdenek, nem adják fel, pedig oly aprók a nagyvilágban. E példát következőkben Lucifer az emberre vonatkoztatja, ami fontosabb és ami a lényege a műnek.

AZ ŰR:

Ennek a jelenetnek nagyon jó a koncepciója, elgondolása, jól kidolgozott, tetszenek az űrnek, univerzumnak az ábrázolásai, érezhető a szín súlya, mondanivalója.

Az előadás fő motívumai a Föld, az elszakadás-visszatérés, az élet fontossága. A jelenet középpontjában a következőgondolat szerepel: „*A célt tudom, még százszor el nem érem,/ Mit sem tesz. A cél voltaképp mi is/ A cél megszűnte a dícső csatának,/ A cél halál, az élet küzdelem,/ S az ember célja e küzdés maga.”*

A tér tökéletesen ki van használva, az egész színpadot körbe öleli. A díszlet az űr, az univerzum érzését kelti, mintha tényleg ott lennénk és Ádámmal együtt mi is elszakadnánk a Földtől. A Föld ábrázolása, ahogy ott helyezkedik el a színpad közepén, megvilágítva, nagyon jó ötlet, hiszen ez az előadás központja. Mégis egy picit, mint ahogy a szövegben is, elveszhetne egy pillanatra legalább a többi csillag között, hogy érezhető legyen az elveszettség, félelmet keltsen úgy a nézőben, mint Ádámban.

Talán egy kicsit jobban kitűnhetne Lucifer és Ádám jelmez szempontjából, hiszen túlságosan beleolvadnak a környezetbe. A csillagokat ábrázoló szereplők mozgása, kik feketében vannak és hirtelen mindenkinél lámpa lesz, nagyon jól megoldott, érezhető az üresség, melyet éreznünk kell. Ők együttesen a Föld szellemének hangjai is. A hang néhol túl halk, alig kivehető, érthető, amit olykor mondanak. A háttérzene félelmet titokzatosságot kelt, elborzongat.

Ádám nagyon jól játsza a szerepét, érezhető, hogy nagyon akarja, hogy az előadás jól sikerüljön. Nem bizonytalan, sem mozgás sem egyéb körülmények között, nagyon tehetséges. Lucifer lehetne néhol aktívabb és jobban figyelhetne Ádámra, hogy jobban érezzük azt, hogy amit mond azt tényleg Ádámnak a meggyőzésére mondja, hisz Lucifernek ez a célja. Ádám nem hallgat a Föld szellemének szavára, Luciferben bízik, de végül a Föld szavának igaza lesz. Lucifer próbálja rávenni Ádámot, hogy szakadjon el a Földtől végleg, mivel a földi élet nem jó, annak nincs értelme csak egy fájdalommal teli hely. Ádám már-már elhiszi Lucifer szavait, pedig a Föld szelleme figyelmezteti őt, de Ádám felelete ez: *„Testem tiéd tán, lelkem az enyém.”* De Isten sosem hagy el minket, így Ádámot sem hagyta el azok ellenére sem, hogy az ellene volt, visszahozta őt a földi életbe. Ádám ráébredt, hogy cél nélkül nem ér semmit sem az élet.

A rendezőznek van néhány szövegbeli újítása is: a szín elején bedobott szószerkezetek, szavak, a földön levő gondok, a célokért való csaták, az élet gondjait, a fáradságot, melyet a földön érez az ember, a küzdést, az életbe való belefáradást szimbolizálják. A Madách-szöveghez képest elég sok szöveg kimaradt, például *„ honnan, hogyha jól/ Értettelek, rokon szellem beszédét/Hallottad, „E tér oly puszta, (…) De visszasírok fáj, hogy elszakadtam”-* ez egy elég fontos rész , mivel Ádám itt elmondja mit érez, hogy elszakadt a földtől, hogy két érzés kavarog benne és döntésképtelen*. „Most már a szírt törpül (…) szürke föld gyanánt áll” „ Mint ázalagféreg, mely csöpp vizében/ Ficánkozik- E csepp a föld neked” , „ A gondolat s igazság végtelen/ Előbb megvolt az mint anyavilágod”*- a kimaradt részek legtöbbje inkább magyarázat, összehasonlítás/jellemzés, amelyekkel kiemeli a szöveg a földi élet milyenségét.